Lav et referat af nedenstående tekst:

Tekst:
Kommunerne skal i fremtiden ikke have ansvaret for det specialiserede handicap-område, for det er de ikke alle store nok til. Det var flere kandidater, der ofte står langt fra hinanden, enige om, da 400 tilhørere mandag aften var til valgtræf i Vrå med 14 nordjyske folketingskandidater. Til gengæld var de ikke enige om, hvem der skal have ansvaret i stedet for kommunerne. Kim Edberg fra Nye Borgerlige ville flytte opgaven til staten, mens den radikale Christian Friis Bach ønskede opgaven placeret i regionerne. Det var Ella Holm Hansen, formand for Lev i Nordjylland, der rejste spørgsmålet om de mange afgørelser på handicapområdet, som bliver omgjort i Ankestyrelsen. Solbjørg Jakobsen (LA) fortalte, at hun selv som ansat i styrelsen i Aalborg har siddet og truffet den slags afgørelser. - Herefter har kommunerne tit været et år om at træffe en ny afgørelse, og det er helt utilfredsstillende. Vi ønsker, at kommuner, der ikke straks retter ind, skal kunne idømmes en straf eller en bod, sagde hun. Vil rejse krav igen Peder Hvelplund (EL) sagde, at da S-regeringen tiltrådte, var det aftalt med støttepartierne, at man i perioden frem til næste valg skulle se på dette spørgsmål. - Regeringen var bare ikke villig til at flytte rundt på det specialiserede område. Men vi vil rejse kravet igen, og der er brug for en reform, så retssikkerheden styrkes, og kommunerne ikke kan tjene på at trække sager ud, sagde Peder Hvelplund, der ønskede opgaven flyttet til regionerne. Bag arrangementet i Idrætscenter Vendsyssel stod de tre medier DR Nordjylland, Det nordjyske mediehus samt TV2 Nord. Udskyde infrastruktur Blandt aftenens øvrige emner var inflation, sundhedsvæsenet og ældre. Også en ny Limfjordsforbindelse blev berørt. Panelet blev bedt om at forholde sig til projektet - og til det radikale forslag om at sætte fjordforbindelsen på pause. Det erklærede Rasmus Prehn (S) sig klar til: - Vi er nødt til at lette foden lidt fra speederen for at finde penge til en række akut opståede problemer. Derfor er vi parat til en lille udskydelse af den tredje Limfjordsforbindelse, lød det fra Rasmus Prehn.

Referat:
Kandidater på tværs af det politiske spektrum kritiserer for sløv behandling af handicapsager.